
REPUBLIKA HRVATSKA 
OPĆINSKI KAZNENI SUD U ZAGREBU 
ODJEL ZA MLADEŽ
Zagreb, Ilica - Selska, Ilica 207                          Poslovni broj:  Kvm-227/2026-7
										         Kzd-88/2024
 		
U  I M E   R E P U B L I K E   H R V A T S K E

P R E S U D A 

Općinski kazneni sud u Zagrebu, Odjel za mladež, u vijeću sastavljenom od sudaca tog suda Stanislava Walaszeka, suca za mladež i predsjednika vijeća, te Marine Kapikul i Mirka Aužine, članova vijeća, uz sudjelovanje sudske savjetnice Barbare Šiprak Fadljević kao zapisničarke, u kaznenom predmetu protiv osuđene B B, OIB, zbog kaznenog djela iz članka 172. stavaka 1. i 2. Kaznenog zakona ("Narodne novine" broj 125/11, 144/12, 56/15, 61/15, 101/17, 118/18, 126/19, 84/21. 114/22, 114/23 i 36/24 - dalje u tekstu: KZ/11), odlučujući o prijedlogu Općinskog kaznenog državnog odvjetništva u Zagrebu (dalje u tekstu: OKDO Zagreb) od 10. travnja 2026., broj, za opoziv uvjetne osude, u sjednici vijeća održanoj 27. srpnja 2026.,

p r e s u d i o    j e 

	Na temelju članka 564. stavka 4. Zakona o kaznenom postupku ("Narodne novine" broj 152/08, 76/09, 80/11, 91/12 - Odluka Ustavnog suda Republike Hrvatske, 143/12, 56/13, 145/13, 152/14, 70/17, 126/19, 80/22, 36/24, 72/25 i 13/26 - dalje u tekstu: ZKP) 

osuđenoj B B, OIB  kćeri, rođene, rođenoj, s neprijavljenim prebivalištem u, državljanki Republike Hrvatske, pismenoj, razvedenoj, majci troje djece, sa završenom srednjom stručnom spremom, frizerki, ne vodi se drugi kazneni postupak, 

određuje se novi rok od 3 (tri) mjeseca za udovoljenje posebnoj obvezi iz članka 62. stavka 2. točke 10. KZ/11, koja joj je izrečena presudom ovog suda od 3. rujna 2024., poslovni broj, pravomoćnom 19. rujna 2024., koji rok počinje teći od pravomoćnosti ove presude.    

Obrazloženje

1. Presudom Odjela za mladež Općinskog kaznenog suda u Zagrebu od 3. rujna 2024., poslovni broj, pravomoćnom 19. rujna 2024., osuđena B B je proglašena krivom zbog počinjenja kaznenog djela iz članka 172. stavaka 1. i 2. KZ/11 i osuđena na kaznu zatvora u trajanju od 8 (osam) mjeseci, s time da joj je, na temelju članka 56. KZ/11 izrečena uvjetna osuda kojom je određeno da se kazna zatvora na koju je osuđena neće izvršiti ako u vremenu provjeravanja od 3 (tri) godine ne počini novo kazneno djelo. Na temelju članka 62. stavka 2. točke 10. KZ/11 naložena joj je posebna obveza ispunjavanja obveze uzdržavanja uz stručnu pomoć nadležnog tijela za probaciju na način da u roku od 6 (šest) mjeseci isplati dospjele, a neisplaćene, obveze uzdržavanja za dijete u iznosu od 2.577,84 eura, sve na tekući račun oca i zakonskog zastupnika djece. Na temelju članka 58. stavka 5. KZ/11 određeno je da sud može opozvati uvjetnu osudu i odrediti izvršenje kazne zatvora na koju je osuđena ako u roku koji joj je određen ne izvrši u potpunosti ili većoj mjeri obveze iz članka 62. stavka 2. točke 10. KZ/11 ili ih teško i ustrajno krši.

1.2. Presudom ovog suda od 28. srpnja 2025., poslovni broj, osuđenoj BB je određen novi rok od 6 (šest) mjeseci za udovoljenje posebnoj obvezi, a koji rok je istekao 30. travnja 2026.

2. Iz izvješća Probacijskog ureda Zagreb I od 12. prosinca 2025. i 8. svibnja 2026 proizlazi da probacijski ured nije mogao započeti s izvršavanjem uvjetne osude s posebnim obvezama prema osuđenici jer joj dostava poziva nije mogla biti izvršena na adrese koje su navedene u presudi i na adresu navedenu u evidenciji MUP-a. 

3. Dana 10. travnja 2026. kod ovog suda zaprimljen je prijedlog OKDO Zagreb za provođenje postupka opoziva uvjetne osude koja je izrečena osuđenoj BB jer u novom roku koji joj je određen presudom nije udovoljila posebnoj obvezi iz članka 62. stavka 2. točke 10. KZ/11.

4. Na temelju članka 564. ZKP, 27. srpnja 2026. održano je ročište radi odluke o opozivu uvjetne osude u prisutnosti zakonskog zastupnika maloljetnog oštećenika, oca, a u odsutnosti uredno pozvanih zamjenika OKDO Zagreb, predstavnika Probacijskog ureda Zagreb I i osuđene B B. 

4.1. Na ročištu je zakonski zastupnik maloljetnog oštećenika, otac, iskazao da je osuđenica do 15. travnja 2025. uplatila otprilike 230,00 eura na ime uzdržavanja maloljetnog djeteta. Nakon toga Fina joj je prisilnim putem 15. travnja 2026., 25. svibnja 2026., 23. lipnja 2026. i 22. srpnja 2026. ustegnula iznos od po 199,42 eura, dakle ukupno otprilike 800,00 eura. Osim toga, agencija za potraživanje radničkih tražbina mu je uplatila ukupno 1.004,13 eura. Koliko mu je poznato osuđenica je sada u radnom odnosu i stanuje na adresi 
5. Tijekom postupka za opoziv uvjetne osude, osim što je ispitan zakonski zastupnik maloljetnog oštećenika, , pročitani su prijedlog za opoziv, presuda ovog suda od 3. rujna 2024., poslovni broj, pravomoćna 19. rujna 2024., presuda ovog suda od 28. srpnja 2025., poslovni broj, izvješća Probacijskog ureda Zagreb I i druga dokumentacija iz spisa, nakon čega je vijeće odlučilo osuđenoj B B odrediti dodatni rok od tri mjeseca za ispunjenje obveza dospjelih, a neplaćenih, iznosa uzdržavanja određenih pravomoćnom presudom ovoga suda.

6. Naime, odredbom članka 564. stavka 4. ZKP propisano je da će sud, ako utvrdi da osuđenik nije udovoljio obvezi koja mu je bila određena presudom, donijeti presudu kojom će opozvati uvjetnu osudu i odrediti izvršenje izrečene kazne, ili odrediti novi rok za udovoljenje obvezi, ili tu obvezu zamijeniti drugom, ili osuđenika osloboditi obveze te je nadalje propisano da će, ako ustanovi da nema osnove za donošenje koje od tih odluka, rješenjem obustaviti postupak za opoziv uvjetne osude.

7. Nakon održane sjednice ovo vijeće je odlučilo osuđenoj B B odrediti novi rok za udovoljenje posebnoj obvezi, a s obzirom da je ista svoju obvezu u određenom dijelu ispunila, da je prema navodima zakonskog zastupnika maloljetnog oštećenika, oca, trenutno zaposlena i ostvaruje primanja, zbog čega ovo vijeće smatra da bi u dodatnom roku mogla udovoljiti posebnoj obvezi. Međutim, s obzirom da joj je u jednom navratu već dan novi rok od 6 mjeseci, nakon koje odluke nije surađivala s djelatnicima probacijskog ureda, ukazuje se osuđenoj B B da je dužna surađivati s djelatnicima probacijskog ureda, javiti se na njihove pozive i ozbiljno shvatiti posebnu obvezu koja joj je naložena te im priopćiti buduće promjene adrese, ukoliko do njih dođe, a kako bi probacijski ured mogao s njom stupiti u kontakt i pratiti izvršenje posebne obveze koja joj je naložena. 

8. Isto tako, upozorava se osuđena B B da joj je ovo posljednje produljenje roka i da joj, u slučaju da ne udovolji posebnoj obvezi, prijeti donošenje odluke o opozivu uvjetne osude pri čemu će se odrediti da se nad njom ima izvršiti kazna zatvora u trajanju od 8 (osam) mjeseci. 

9. Slijedom navedenog, ovo vijeće je odlučilo osuđenoj B B odrediti novi kraći rok za udovoljenje posebnoj obvezi u trajanju od 3 (tri) mjeseca, računajući od dana pravomoćnosti ove presude, budući da smatra kako je to u ovom slučaju u najboljem interesu njenog djeteta, s time da se naglašava da OKDO Zagreb ili zakonski zastupnik oštećenika, otac, mogu podnijeti novi prijedlog za opoziv uvjetne osude ukoliko osuđenica u dodijeljenom roku u cijelosti ne ispuni posebnu obvezu. 

	10. Slijedom navedenog, odlučeno je kao u izreci rješenja.

U Zagrebu 27. srpnja 2026.   
                                                       	                	            		
	
          Predsjednik vijeća:         
         Stanislav Walaszek












UPUTA O PRAVU NA ŽALBU

Protiv ove presude nezadovoljna stranka ima pravo žalbe u roku od 15 (petnaest) dana po pismenom primitku presude. O žalbi odlučuje Županijski sud, žalba se podnosi ovom sudu u dovoljnom broju primjeraka za sud i protivnu stranku.



DNA:
1. Općinsko kazneno državno odvjetništvo Zagreb na broj 
2. Osuđena B B – 
3. Zakonski zastupnik maloljetnih oštećenika, otac 
4. Probacijski ured Zagreb I – po pravomoćnosti presude
5. U spis 

